Opgave 5. Hvilken type staver er jeg?

I denne opgave skal du finde ud af, hvilken slags staver du er. Ligesom der er forskellige slags fodboldspillere (man kan for eksempel være angriber, forsvarer eller målmand), findes der forskellige slags stavere. Det er ikke noget, man selv tænker over. Men når du skal lære at stave, er det vigtigt, at du ved, hvilken slags staver du er. Så kender du nemlig dine egne styrker og dine egne svagheder, og det gør det lettere for dig at skrive.

Når man skriver, er det forskelligt, hvem modtageren er. Modtageren er den person eller de personer, der skal kunne læse din tekst. Hvis du skriver et offentligt opslag på Facebook eller en artikel til en skoleavis, er det ret vigtigt, at du staver korrekt. Stavefejl kan nemlig forstyrre meningen med din tekst og forvirre din læser. Hvis du skriver noter i timen, som du og din makker skal bruge senere, er det også nødvendigt at tænke over din stavning, så din makker kan læse teksten. Huskesedler, private noter og andet, som kun skal læses af dig selv, er derimod mindre vigtigt at stave korrekt. Hvis din søster fortæller dig, at hun ønsker sig en chihuahua (en lille bitte hund), er det lige meget, om du skriver tjiwawa, som det udtales. Du ved jo, hvad det betyder, og det er kun dig, der skal læse sedlen. Senere kan du slå ordet op, hvis dine forældre eksempelvis også skal læse ønskesedlen, eller hvis du gerne vil lære at stave ordet korrekt.

**A. I dette stavespørgeskema skal du sætte kryds i de felter, som passer bedst til dig. Sammenlign dit skema med**

**din sidemakkers. Hvordan kan I bedst hjælpe hinanden? Vis også skemaet til din lærer. Måske kan I tage en**

**fælles snak i klassen, så I får øje på, hvor forskelligt I tænker om jer selv som stavere.**

**Stavespørgeskema: Hvilken type staver er du?**

|  |  |
| --- | --- |
| **1** | Jeg synes, det er sjovt at lægge mærke til, hvordan nye og svære ord staves.  Eller  Nye og svære ords stavemåder interesserer mig ikke, og jeg lægger ikke mærke til det. |
| **2** | Stavning keder mig. Jeg vil hellere have fokus på mine skriveideer.  Eller  Jeg kan godt lide at stave rigtigt. |
| **3** | Jeg skal virkelig arbejde hårdt for at stave rigtigt.  Eller  Det er let for mig at stave ordene rigtigt. |
| **4** | Jeg er ikke nervøs for at bruge lange og/eller svære ord, når jeg skriver. Jeg gør bare mit bedste.  Eller  Jeg er lidt nervøs for at skrive lange og/eller svære ord, fordi jeg ikke kan lide at lave stavefejl. |
| **5** | Jeg bliver irriteret, når jeg opdager stavefejl i mine tekster.  Eller  Jeg er mest optaget af mine skriveideer, og det betyder ikke så meget for mig, om der er stavefejl i mine tekster. |
| **6** | Hvis jeg er i tvivl, opfinder jeg bare min egen stavemåde.  Eller  Jeg foretrækker at spørge om hjælp, når jeg er i tvivl om et ords stavemåde, så jeg kan stave det helt rigtigt. |